作者:武平一
標題:妾薄命
內容:有女妖且麗，裴回湘水湄。水湄蘭杜芳，採之將寄誰。瓠犀發皓齒，雙蛾顰翠眉。紅臉如開蓮，素膚若凝脂。綽約多逸態，輕盈不自持。嘗矜絕代色，複恃傾城姿。子夫前入侍，飛燕複當時。正悅掌中舞，寧哀團扇詩。洛川昔雲遇，高唐今尚違。幽閣禽雀噪，閑階草露滋。流景一何速，年華不可追。解佩安所贈，怨咽空自悲。